COLOR ชูกลยุทธ์ลุย “พลังงานทดแทน” หวังเสริมรายได้ระยะยาว
COLOR เปิดกลยุทธ์ธุรกิจ “พลังงานทดแทน” เสริมแกร่งระยะยาว เริ่มรับรู้รายได้ต้นปีหน้า หลังผลงาน 9 เดือนแรกกำไร 52 ลบ.
9 ธ.ค. 2564

นายพีรพันธ์ จิวะพรทิพย์ กรรมการผู้จัดการ พร้อมด้วย นางสาวกรรณิกา บุญรอด ผู้จัดการฝ่ายบัญชีการเงิน บริษัท สาลี่ คัลเล่อร์ จำกัด (มหาชน) หรือ COLOR ได้มีการนำเสนอข้อมูลผลประกอบการไตรมาส 3/2564 ในงานบริษัทจดทะเบียนพบผู้ลงทุน  (Opportunity Day) บนแพลตฟอร์มออนไลน์ ทั้งนี้กำไรไตรมาส 3/2564 อยู่ที่ 14.70 ล้านบาท เพิ่มขึ้น 9.40% เมื่อเทียบกับงวดเดียวกันของปีก่อนมีกำไรสุทธิ 13.44 ล้านบาท
ขณะที่งวด 9 เดือนแรกของปี 2564 มีกำไรสุทธิ 52.19 ล้านบาท เพิ่มขึ้น 26.70% เมื่อเทียบกับงวดเดียวกันของปีก่อนมีกำไรสุทธิ 41.33 ล้านบาท เนื่องจากความสามารถในการสร้างยอดขาย และการบริหารต้นทุนได้ดี ภายใต้สถานการณ์การแพร่ระบาดของโควิด-19
สำหรับในส่วนธุรกิจพลังงานทดแทนดำเนินการโดยบริษัท เดอะบับเบิ้ลส์ จำกัด ซึ่งจะเน้นผลิตทุ่นลอยน้ำ รวมถึงการติดตั้งแบบครบวงจร คาดว่าเริ่มผลิตในเดือนธันวาคมนี้ และรับรู้รายได้ต้นปีหน้า ซึ่งจะเพิ่มแหล่งที่มาของรายได้ประจำ (Recuring Income) และกระจายความเสี่ยงธุรกิจ สนับสนุนการเติบโตระยะยาว
ทั้งนี้งานดังกล่าว จัดขึ้น ณ ห้องประชุมสำนักงานบริษัท จังหวัดสมุทรปราการ  เมื่อเร็วๆ นี้